Tramp: AQSh Tinch okeani doirasidagi savdo bitimidan chiqadi
Prezident Donald Tramp Barak Obama davrida erishilgan yirik savdo bitimini AQSh iqtisodiyotiga xavf deb hisoblab, mamlakatni bu kelishuvdan chiqaradi.
Tarixda bunday katta territoriyani qoplovchi savdo bitimi bo'lmagan. Chunki dunyo iqtisodiyotining 40 foizi haqida gap ketmoqda. Jahon bo'ylab qilinadigan savdoning 75 foizi shu mamlakatlarga to'g'ri keladi. Xitoy bu kelishuvga kirmagan, lekin AQSh undan chiqsa, Pekin bu borada o'z rejalariga ega. Xitoy yetakchiligida yangi muzokaralar boshlanishi mumkin. Obama o'tgan yili bu bitimni targ'ib qilar ekan, "jahon iqtisodiy qoidalarini Xitoy emas, biz belgilashimiz kerak",- degan edi. Biroq yangi Prezident Tramp fikricha, bu kelishuv Amerikadan ish joylarining chetga ko'chishi, mahalliy sanoat qisqarishi va bizneslarning zarar ko'rishi uchun zamin yaratadi. Oq uyning qayd etishicha, AQSh Tinch okeani bo'yidagi har bir davlat bilan alohida savdo kelishuvi yuzasidan muzokara olib boradi va alohida bitimlar imzolanishi ko'zlangan. Tramp Amerika sanoati avvalo vatanda gurkirashi uchun imtiyozlar taklif qilmoqchi. Arzon ish kuchi qidirib chet elga ketayotgan bizneslarning mamlakatda qolishini ta'minlamoqchi. Bu maqsadda u soliqlarni kamaytirishni rejalagan. "Mahsulotini xorijda ishlab chiqarayotgan bizneslar esa jazolanadi", - deydi Tramp. U 1994-yildan beri amalda bo'lgan Shimoliy Amerika Erkin Savdo Bitimidagi shartlarni yangilamoqchi. Yaqin kunlarda AQShning yangi rahbari Kanada bosh vaziri va Meksika prezidenti bilan uchrashadi. Ikki qo'shni Amerikaning eng yaqin hamkorlari. Lekin bu uchrashuvlardan oldin u Oq uyda Britaniya Bosh vazirasi Tereza Mey bilan muzokara olib boradi. Asosan qirollikning Yevropa Ittifoqidan chiqayotgani va NATO kelajagi haqida gap ketadi. Oq uy kelasi haftalar ichida Kongress bilan yaqindan muloqotni yo'lga qo'yib, Obama davrida kuchga kirgan qonunlar va boshlangan islohotlarni bekor qilish bilan mashg'ul bo'ladi. Inauguratsiya ketidan Vashingtonda Trampga qarshi yuz minglab odam namoyish qilib, yangi prezidentga xotin-qizlar huquqlari, jinsiy tenglik, qonun ustuvorligi va adolat haqida eslatdi. Avvaliga namoyishlarni kalaka qilgan Tramp keyinroq "Twitter" sahifasida xalq o'z fikrini bildirishga haqli, bu - demokratiya, deya yozdi.